**BOTN**

Botn er heimestølen til Espeland og ligg straks ovanfor Espelandsfossen. Eine bruket hadde eit lite træe som vart slege og hausta til etter krigen. Dei andre bruka hadde tidlegare hatt nokre småe træe. Tidlegare hadde Espeland støl i Hestestoene som ligg i Ulvik herad. I 1782 vart den seld til Lillegraven for 29 rd. Men alt i 1792 selde han stølen til Vestrheim i Ulvik. Siste året Vestrheim støla der var i 1902, no er der berre tuftene att.

Det var bruket til Johs. Røkenes som hadde træe som var hausta og Jon Røkenes fortel at det var årevis påskeutfart til Botn for å få heim høyet. Fyrst vart høybørene frakta på slede eller kjelke ned til strengjafestet, så vart dei sende ned på løypestrengen. Han fortel og at i Botn var der bru over elva som kyrne nytta når elva var stor. Brua var solid laga med rekkverk, og vart teken ned om hausten og lagra under tak, og oppsett att om våren. Det var på veg til Botn at Elisabet Knudsdotter Espeland (1861- 1944) gjekk på seg ein bjørn som nett hadde drepe ein sau. Dei høyrde skriket hennar heilt heim i tunet. Dette hende sommaren 1887.

I Botn står det i dag tre stølshus.

GOD TUR!

Granvin Turlag

Kjelde: «*Stølane i Granvin» av Torbjørn Seim*